Den yngste er 14. Derudover er der to på 15 år og en på 16. To piger og to drenge. De fire sidder lige nu hos Nordjyllands Politi og venter på deres skæbne.

De har netop, helt uden grund, smadret køretøjer og bygninger for et hidtil ukendt beløb. At beløbet er stort, er der dog ingen tvivl om.

Det skete i området omkring John F. Kennedys Plads i Aalborg udsat for omfattende hærværk. Busser, biler og facader – intet gik de unges hærgen forbi.

– Det beløber sig til ikke under en million kroner, siger Bruno Brix, vagtchef hos Nordjyllands Politi, til Newsbreak.dk.

Først troede man, det kun drejede sig om nogle smadrede ruder i nogle af de busser, der holder ved terminalen. Ifølge Nordjyske.dk hele 14 af slagsen.

– Men nu viser det sig, at det også omfatter biler og facaden til Kennedy Arkaden, siger Bruno Brix.

Opmærksomme beboere i området opdagede hærværket og fik hurtigt alarmeret politiet. Politiet fik hurtigt fat i de unge mennesker, der alle blev bragt til stationen.

– Vi har anholdt de tre (over 15, der er den kriminelle lavalder. red.) og den sidste på 14 er tilbageholdt, oplyser Bruno Brix.

Pt. er Nordjyllands Politi i gang med at blive lidt klogere på det omfattende hærværk. Og de fire børn.

– Og det involverer også forældre og sociale myndigheder, siger vagtchefen.

Det bliver senere afgjort, om de tre over den kriminelle lavalder skal fremstilles i grundlovsforhør.

Det er ikke lykkes Newsbreak.dk at få kontakt til hverken busselskabet, der ejer de berørte busser eller den bygningsansvarlige for Kennedy Arkaden.